CELEX: 31987R0899
Language: el
Date: 1987-03-30 00:00:00
Title: Κανονισμός (ΕΟΚ) αριθ. 899/87 της Επιτροπής της 30ής Μαρτίου 1987 που καθορίζει τους κανόνες ποιότητας για τα κεράσια και για τις φράουλες

Avis juridique important

|

31987R0899

Κανονισμός (ΕΟΚ) αριθ. 899/87 της Επιτροπής της 30ής Μαρτίου 1987 που καθορίζει τους κανόνες ποιότητας για τα κεράσια και για τις φράουλες  

Επίσημη Εφημερίδα αριθ. L 088 της 31/03/1987 σ. 0017 - 0024 Φινλανδική ειδική έκδοση: Κεφάλαιο 3 τόμος 23 σ. 0076  Σουηδική ειδική έκδοση: Κεφάλαιο 3 τόμος 23 σ. 0076 

***** ΚΑΝΟΝΙΣΜΟΣ (ΕΟΚ) αριθ. 899/87 ΤΗΣ ΕΠΙΤΡΟΠΗΣ  της 30ής Μαρτίου 1987  που καθορίζει τους κανόνες ποιότητας για τα κεράσια και για τις φράουλες  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1351/86 (2), και ιδίως το άρθρο 2 παράγραφος 3,  Εκτιμώντας:  ότι ο κανονισμός αριθ. 58 της Επιτροπής (3) καθόρισε στα παραρτήματα Ι/8 και Ι/9 κανόνες ποιότητας για τα κεράσια και τις φράουλες· ότι αυτοί οι κανόνες τροποποιήθηκαν από τους κανονισμούς αριθ. 51/65/ΕΟΚ (4) και (ΕΟΚ) αριθ. 844/76 (5)·  ότι σημειώθηκε εξέλιξη στην παραγωγή και το εμπόριο αυτών των προϊόντων, ιδίως όσον αφορά τις απαιτήσεις των αγορών κατανάλωσης και χονδρικής πώλησης· ότι, ως εκ τούτου, οι κοινοί κανόνες ποιότητας για τα κεράσια και τις φράουλες πρέπει να τροποποιηθούν για να ληφθούν υπόψη αυτές οι νέες απαιτήσεις·  ότι οι τροποποιήσεις αυτές συνεπάγονται την τροποποίηση της συμπληρωματικής κατηγορίας ποιότητας που καθορίζεται στον κανονισμό (ΕΟΚ) αριθ. 1194/69 του Συμβουλίου (6)· ότι για τον καθορισμό της πρέπει να ληφθεί υπόψη το οικονομικό συμφέρον που έχουν οι παραγωγοί από τα εν λόγω προϊόντα και η αναγκαιότητα να ικανοποιηθούν οι ανάγκες των καταναλωτών·  ότι οι κανόνες εφαρμόζονται σε όλα τα στάδια εμπορίας· ότι η μεταφορά σε μεγάλη απόσταση, η αποθεματοποίηση ορισμένης διάρκειας ή οι διάφορες μετακινήσεις ενδέχεται να προκαλέσουν ορισμένες αλλοιώσεις που οφείλονται στην βιολογική εξέλιξη αυτών των προϊόντων ή στο γεγονός ότι φθείρονται σε μικρό ή μεγάλο βαθμό· ότι πρέπει, συνεπώς, να ληφθούν υπόψη αυτές οι αλλοιώσεις κατά την εφαρμογή των κανόνων στα στάδια εμπορίας που ακολουθούν το στάδιο της αποστολής· ότι, δεδομένου ότι για τα προϊόντα της κατηγορίας «extra» η διαλογή και η συσκευασία γίνονται με ιδιαίτερη φροντίδα, πρέπει να ληφθεί υπόψη, μόνο για τα προϊόντα αυτά, οποιαδήποτε μείωση της νωπότητας και του όγκου τους·  ότι, για λόγους σαφήνειας και νομικής ασφάλειας καθώς και για τη διευκόλυνση των ενδιαφερομένων, πρέπει να παρουσιάζονται, σε ένα ενιαίο κείμενο, οι κανόνες που τροποποιούνται κατ' αυτό τον τρόπο·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Οι κανόνες ποιότητας, σχετικά με τα κεράσια που αναφέρονται στη διάκριση 08.07 Γ του κοινού δασμολογίου και με τις φράουλες που αναφέρονται στη διάκριση 08.08 Α του κοινού δασμολογίου, εμφαίνονται, αντίστοιχα, στα παραρτήματα Ι και ΙΙ.  Οι κανόνες αυτοί εφαρμόζονται σε όλα τα στάδια της εμπορίας, σύμφωνα με τους όρους που προβλέπονται στον κανονισμό (ΕΟΚ) αριθ. 1035/72.  Ωστόσο, στα στάδια που ακολουθούν το στάδιο αποστολής, τα προϊόντα μπορούν να παρουσιάζουν σε σχέση με τις προδιαγραφές των κανόνων:  - ελαφρά μείωση της νωπότητας και του όγκου,  - για τα προϊόντα που δεν κατατάσσονται στην κατηγορία «extra» , ελαφρά αλλοίωση που οφείλεται στη βιολογική εξέλιξη ή στο γεγονός ότι φθείρονται σε μικρό ή μεγάλο βαθμό.  Άρθρο 2  Ο κανονισμός αριθ. 58 τροποποιείται ως εξής:  - στο άρθρο 1, οι όροι «κεράσια» και «φράουλες» διαγράφονται,  - τα παραρτήματα Ι/8 και Ι/9 για κανόνες ποιότητας αντίστοιχα για τα κεράσια και τις φράουλες καταργούνται.  Άρθρο 3  Ο κανονισμός (ΕΟΚ) αριθ. 1194/69 τροποποιείται ως εξής:  - στο άρθρο 1, οι όροι «κεράσια» και «φράουλες» διαγράφονται,  - τα παραρτήματα IV και V σχετικά, αντίστοιχα, με τα κεράσια και τις φράουλες καταργούνται.  Άρθρο 4  Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 30 Μαρτίου 1987.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 118 της 20. 5. 1972, σ. 1.  (2) ΕΕ αριθ. L 119 της 8. 5. 1986, σ. 46.  (3) ΕΕ αριθ. 56 της 7. 7. 1962, σ. 1606/62.  (4) ΕΕ αριθ. 55 της 3. 4. 1965, σ. 793/65.  (5) ΕΕ αριθ. L 96 της 10. 4. 1976, σ. 28.  (6) ΕΕ αριθ. L 157 της 28. 6. 1969, σ. 1.  ΠΑΡΑΡΤΗΜΑ Ι  ΚΑΝΟΝΑΣ ΠΟΙΟΤΗΤΑΣ ΓΙΑ ΤΑ ΚΕΡΑΣΙΑ  Ι. ΟΡΙΣΜΟΣ ΤΟΥ ΠΡΟΪΟΝΤΟΣ  Ο παρών κανόνας ποιότητας αφορά τα κεράσια των ποικιλιών που προέρχονται από τα είδη Prunus avium L., Prunus cerasus L. ή τα υβρίδιά τους, τα οποία προορίζονται να παραδοθούν νωπά στους καταναλωτές, εξαιρουμένων των κερασιών που προορίζονται για βιομηχανική μεταποίηση.  ΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ  Σκοπός του κανόνα ποιότητας είναι να καθορίσει τις ιδιότητες τις οποίες πρέπει να έχουν τα κεράσια μετά τη συσκευασία.  Α. Ελάχιστα χαρακτηριστικά  Σε όλες τις κατηγορίες, λαμβανομένων υπόψη των ιδιαίτερων διατάξεων που προβλέπονται για κάθε κατηγορία και των αποδεκτών ορίων ανοχής, τα κεράσια πρέπει να είναι:  - ολόκληρα,  - φρέσκα στην όψη,  - υγιή· αποκλείονται τα προϊόντα που έχουν σαπίσει ή έχουν υποστεί αλλοιώσεις τέτοιες που να τα καθιστούν ακατάλληλα για κατανάλωση,  - κρουστά (ανάλογα με την ποικιλία),  - καθαρά, σχεδόν απαλλαγμένα από εμφανείς ξένες ουσίες,  - πρακτικά απαλλαγμένα από παράσιτα,  - χωρίς ασυνήθιστη εξωτερική υγρασία,  - απαλλαγμένα από ξένη οσμή ή/και γεύση,  - πρέπει να φέρουν τον ποδίσκο τους (1).  Τα προϊόντα θα πρέπει να είναι επαρκώς ανεπτυγμένα και να έχουν επαρκή ωριμότητα. Η ανάπτυξη και η κατάσταση των κερασιών θα πρέπει να είναι τέτοια ώστε να τους επιτρέπεται:  - να αντέχουν στη μεταφορά και στη μεταχείριση, και  - να φθάσουν σε ικανοποιητική κατάσταση στον τόπο προορισμού.  Β. Κατάταξη  Τα κεράσια κατατάσσονται σε τέσσερις κατηγορίες που καθορίζονται παρακάτω:  i) Κατηγορία «Extra»  Τα κεράσια που κατατάσσονται στην κατηγορία αυτή πρέπει να είναι υψηλής ποιότητας. Πρέπει να είναι καλά ανεπτυγμένα και να παρουσιάζουν όλα τα χαρακτηριστικά και το χρώμα της σχετικής ποικιλίας. Πρέπει να είναι απαλλαγμένα από ελαττώματα, εξαιρουμένων πολύ μικρών επιφανειακών αλλοιώσεων της επιδερμίδας, υπό τον όρο ότι αυτές δεν βλάπτουν ούτε την ποιότητα και τη γενική όψη του προϊόντος, ούτε την παρουσίασή του στη συσκευασία.  ii) Κατηγορία Ι  Τα κεράσια που κατατάσσονται σε αυτή την κατηγορία πρέπει να είναι καλής ποιότητας.  Πρέπει να παρουσιάζουν τα χαρακτηριστικά της ποικιλίας. Μπορούν ωστόσο να παρουσιάζουν τα ακόλουθα ελαττώματα, υπό τον όρο ότι αυτά δεν βλάπτουν ούτε την εξωτερική εμφάνιση του φρούτου ούτε τη διατήρησή του:  - ελαφρά ελαττώματα ως προς το σχήμα,  - ελαφρά ελαττώματα ως προς το χρώμα.  Πρέπει να είναι απαλλαγμένα από εγκαύματα, σχισμές, μώλωπες ή ελαττώματα που προκαλούνται από χαλάζι.  iii) Κατηγορία ΙΙ  Η κατηγορία αυτή περιλαμβάνει τα κεράσια που δεν μπορούν να καταταχθούν στις ανώτερες κατηγορίες, αλλά ανταποκρίνονται στα ελάχιστα χαρακτηριστικά που περιγράφονται ανωτέρω.  Ωστόσο, μπορούν να παρουσιάζουν:  - ελαττώματα ως προς το σχήμα και το χρώμα, υπό τον όρο ότι οι καρποί διατηρούν τα χαρακτηριστικά της ποικιλίας τους,  - ελαφρά επιφανειακά ελαττώματα που έχουν επουλωθεί και τα οποία δεν θίγουν ούτε τη γενική εμφάνιση του καρπού ούτε τη διατήρησή του.  iv) Κατηγορία ΙΙΙ (1)  Η κατηγορία αυτή περιλαμβάνει τα κεράσια τα οποία δεν μπορούν να καταταχθούν στις ανώτερες κατηγορίες, αλλά ανταποκρίνονται στα χαρακτηριστικά που προβλέπονται για την κατηγορία ΙΙ.  Ωστόσο, μπορούν να παρουσιάζουν επιφανειακά ελαττώματα που έχουν επουλωθεί και τα οποία δεν ενδέχεται να βλάψουν σημαντικά τη διατήρησή τους.  ΙΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΟ ΜΕΓΕΘΟΣ  Η ταξινόμηση κατά μέγεθος ορίζεται από τη μέγιστη διάμετρο της ισημερινής τομής. Τα κεράσια πρέπει να έχουν το ακόλουθο ελάχιστο μέγεθος:  - Κατηγορία «Extra»: 20 mm,  - Κατηγορίες Ι και ΙΙ: 17 mm,  - Κατηγορία ΙΙΙ: 15 mm.  IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ  Επιτρέπονται όρια ανοχής όσον αφορά την ποιότητα και το μέγεθος σε κάθε δέμα εμπορευμάτων, για τα προϊόντα που δεν πληρούν τις προϋποθέσεις της κατηγορίας στην οποία δηλώνονται:  Α. Όρια ανοχής όσον αφορά την ποιότητα  i) Κατηγορία «Extra»  5 % σε αριθμό ή σε βάρος κερασιών που δεν ανταποκρίνονται στα χαρακτηριστικά της κατηγορίας αλλά ανταποκρίνονται σε εκείνα της κατηγορίας Ι ή περιλαμβάνονται κατ' εξαίρεση στα όρια ανοχής της κατηγορίας αυτής, εξαιρουμένων των υπερώριμων καρπών. Στα πλαίσια αυτών των ορίων ανοχής, οι καρποί που έχουν σκασίματα ή/και σκουλήκια περιορίζονται σε 2 % του συνόλου.  ii) Κατηγορία Ι  10 % σε αριθμό ή σε βάρος κερασιών που δεν ανταποκρίνονται στα χαρακτηριστικά της κατηγορίας αλλά ανταποκρίνονται σε εκείνα της κατηγορίας ΙΙ ή περιλαμβάνονται κατ' εξαίρεση στα όρια ανοχής της κατηγορίας αυτής.  Στα πλαίσια αυτών των ορίων ανοχής, οι καρποί που έχουν σκασίματα ή/και σκουλήκια περιορίζονται σε 4 % του συνόλου  iii) Κατηγορία ΙΙ  10 % σε αριθμό ή σε βάρος κερασιών που δεν ανταποκρίνονται στα χαρακτηριστικά της κατηγορίας ούτε στα ελάχιστα χαρακτηριστικά, εξαιρουμένων των καρπών που έχουν υποστεί σήψη ή κάθε άλλη αλλοίωση που τα καθιστά ακατάλληλα για κατανάλωση.  Στα πλαίσια αυτών των ορίων ανοχής, οι υπερώριμοι καρποί ή/και οι καρποί που έχουν σκασίματα ή/και σκουλήκια περιορίζονται σε 4 % του συνόλου. Εντούτοις οι υπερώριμοι καρποί δεν μπορούν να υπερβαίνουν το 2 %.  iv) Κατηγορία ΙΙΙ  15 % σε αριθμό ή σε βάρος κερασιών που δεν ανταποκρίνονται στα χαρακτηριστικά της κατηγορίας ούτε στα ελάχιστα χαρακτηριστικά, εξαιρουμένων των καρπών που έχουν υποστεί σήψη ή κάθε άλλη αλλοίωση που τα καθιστά ακατάλληλα για κατανάλωση.  Στα πλαίσια αυτών των ορίων ανοχής, οι υπερώριμοι καρποί ή/και οι καρποί που έχουν σκασίματα ή/και σκουλήκια περιορίζονται σε 4 % του συνόλου, και οι καρποί που έχουν σκασίματα περιορίζονται σε 10 %.  Β. Όρια ανοχής όσον αφορά το μέγεθος  i) Κατηγορίες «Extra», Ι και ΙΙ  10 % σε αριθμό ή σε βάρος κερασιών που δεν ανταποκρίνονται στα προβλεπόμενα ελάχιστα μεγέθη, αλλά των οποίων η διάμετρος δεν είναι κατώτερη από:  - 17 mm για την κατηγορία «Extra»,  - 15 mm για τις κατηγορίες Ι και ΙΙ.  ii) Κατηγορία ΙΙΙ  15 % σε αριθμό ή σε βάρος κερασιών που δεν ανταποκρίνονται στο προβλεπόμενο ελάχιστο μέγεθος.  V. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ  Α. Ομοιογένεια  Το περιεχόμενο κάθε δέματος πρέπει να είναι ομοιογενές και να περιέχει μόνο κεράσια της ιδίας καταγωγής, ποικιλίας και ποιότητας. Το μέγεθος των καρπών πρέπει να είναι ως επί το πλείστον ομοιογενές.  Εξάλλου, τα κεράσια που κατατάσσονται στη κατηγορία «Extra» πρέπει να έχουν όμοιο χρώμα και να βρίσκονται στο ίδιο στάδιο ωρίμανσης.  Όσον αφορά τα κεράσια που κατατάσσονται στην κατηγορία ΙΙΙ, η ομοιογένεια μπορεί να περιορισθεί στην καταγωγή και στον τύπο της ποικιλίας.  Το εμφανές τμήμα του περιεχομένου του δέματος πρέπει να είναι αντιπροσωπευτικό του συνόλου.  Β. Συσκευασία  Τα κεράσια πρέπει να συσκευάζονται κατά τρόπο ώστε να εξασφαλίζεται η κατάλληλη προστασία του προϊόντος.  Τα υλικά που χρησιμοποιούνται στο εσωτερικό του δέματος πρέπει να είναι καινούρια, καθαρά και από ύλη που να μην προκαλεί στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών, και ιδίως χαρτιών ή σημάτων που περιέχουν εμπορικές ενδείξεις επιτρέπεται, με την προϋπόθεση ότι η εκτύπωση ή η επίθεση της ετικέτας έχει γίνει με μελάνη ή με κόλλα που δεν είναι τοξικά.  Τα δέματα δεν πρέπει να περιέχουν ξένα σώματα.  VI. ΔΙΑΤΑΞΕΙΣ ΣΧΕΤΙΚΑ ΜΕ ΤΗ ΣΗΜΑΝΣΗ  Κάθε δέμα πρέπει να φέρει τις ακόλουθες ενδείξεις, γραμμένες με γράμματα ευανάγνωστα, ανεξίτηλα, ορατά απέξω και συγκεντρωμένα όλα στη μία πλευρά:  Α. Αναγνώρηση  1.2 // Συσκευαστής  ή/και  Αποστολέας   // Όνομα και διεύθυνση ή αναγνωριστικό σύμβολο που έχει χορηγηθεί ή αναγνωρισθεί από επίσημη υπηρεσία.  Β. Φύση του προϊόντος  - «Κεράσια» αν το προϊόν δεν φαίνεται απέξω.  - όνομα της ποικιλίας (προαιρετικό) (1).  Γ. Καταγωγή του προϊόντος  Χώρα καταγωγής και, ενδεχομένως, περιοχή παραγωγής ή εθνική, περιφεριακή ή τοπική ονομασία.  Δ. Εμπορικά χαρακτηριστικά  Κατηγορία.  Ε. Επίσημο σήμα ελέγχου  Προαιρετικό  (1) Ωστόσο η έλλειψη ποδίσκου είναι αποδεκτή:  - για τα κεράσια των γλυκών ποικιλιών των οποίων ο ποδίσκος αποσπάται μόνος του κατά τη συλλογή, υπό τον όρο ότι η επιδερμίδα δεν έχει υποστεί ζημιές,  - για τα ξινά κεράσια, υπό τον όρο ότι δεν έχει απολεσθεί σημαντική ποσότητα χυμού.  (1) Κατά την έννοια του άρθρου 2 παράγραφος 1 του κανονισμού (ΕΟΚ) αριθ. 1035/72, πρόκειται για συμπληρωματική κατηγορία. Η κατάταξη σ' αυτή την κατηγορία ποιότητας ή σε ορισμένες υποδιαιρέσεις της, καθορίζεται από απόφαση η οποία λαμβάνεται σύμφωνα με το άρθρο 4 παράγραφος 1 του ιδίου κανονισμού.  (1) Υποχρεωτικό για τα κεράσια των γλυκών ποικιλιών των οποίων οι ποδίσκοι αποσπόνται μόνοι τους κατά τη συλλογή καθώς και για τις ξινές ποικιλίες οι οποίες παρουσιάζονται χωρίς ποδίσκο. Ωστόσο, για τις τελευταίες αυτές ποικιλίες, το δέμα επιτρέπεται να φέρει την ένδειξη «βύσσινα».  ΠΑΡΑΡΤΗΜΑ ΙΙ  ΚΑΝΟΝΑΣ ΠΟΙΟΤΗΤΑΣ ΓΙΑ ΤΙΣ ΦΡΑΟΥΛΕΣ  Ι. ΟΡΙΣΜΟΣ ΤΟΥ ΠΡΟΪΟΝΤΟΣ  Ο παρών κανόνας ποιότητας αφορά τις φράουλες ποικιλιών που προέρχονται από την «Fragaria L.», προορίζονται να παραδοθούν νωπά στους καταναλωτές εκτός από τις φράουλες που προορίζονται για βιομηχανική μεταποίηση.  ΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ  Σκοπός του κανόνα είναι να καθορίσει τις ιδιότητες τις οποίες πρέπει να έχουν οι φράουλες μετά τη συσκευασία.  Α. Ελάχιστα χαρακτηριστικά  Σε όλες τις κατηγορίες, λαμβανομένων υπόψη των ιδιαίτερων διατάξεων που προβλέπονται για κάθε κατηγορία και των ορίων ανοχής που επιτρέπονται, οι φράουλες πρέπει να είναι:  - ολόκληρες, χωρίς κτυπήματα,  - με τον κάλυκά τους και με ένα μικρό φρέσκο κοτσάνι (με εξαίρεση τις αγριοφράουλες και με την επιφύλαξη των ειδικών διατάξεων για την κατηγορία ΙΙΙ),  - υγιείς· αποκλείονται τα προϊόντα που έχουν σαπίσει ή υποστεί αλλοιώσεις τέτοιες που τα καταστούν ακατάλληλα για κατανάλωση,  - πρακτικά δίχως σημάδια αρρώστειας ή παρασίτων,  - καθαρές, δίχως ορατές ξένες ουσίες,  - νωπές, αλλά όχι πλυμένες,  - δίχως αφύσικη εξωτερική υγρασία,  - δίχως ξένη οσμή ή/και γεύση.  Οι φράουλες πρέπει να έχουν συλλεγεί με προσοχή.  Τα προϊόντα θα πρέπει να είναι επαρκώς αναπτυγμένα και να έχουν επαρκή ωριμότητα. Η ανάπτυξη και η κατάσταση των φραουλών θα πρέπει να είναι τέτοια ώστε να τους επιτρέπει:  - να αντέχουν στη μεταφορά και στη μεταχείριση, και  - να φθάσουν σε ικανοποιητική κατάσταση στον τόπο προορισμού.  Β. Κατάταξη  Οι φράουλες κατατάσσονται σε τέσσερις κατηγορίες που καθορίζονται παρακάτω:  i) Κατηγορία «Extra»  Οι φράουλες που κατατάσσονται σε αυτή την κατηγορία πρέπει να είναι υψηλής ποιότητας. Πρέπει να έχουν το χαρακτηριστικό χρώμα και σχήμα της ποικιλίας και, ιδίως, να είναι ομοιμόρφες και να μην παρουσιάζουν αποκκλίσεις όσον αφορά το στάδιο ωρίμανσης, το χρώμα και το μέγεθος (1). Πρέπει να έχουν λαμπερή όψη, ανάλογα με την ποικιλία, και να μην είναι σκονισμένες.  ii) Κατηγορία Ι  Οι φράουλες που κατατάσσονται σε αυτή την κατηγορία πρέπει να είναι καλής ποιότητας.  Πρέπει να παρουσιάζουν τα χαρακτηριστικά της ποικιλίας. Μπορούν ωστόσο να παρουσιάζουν τα ακόλουθα ελαττώματα, υπό τον όρο ότι αυτά δεν βλάπτουν ούτε την εξωτερική εμφάνιση του φρούτου ούτε τη διατήρησή του:  - ελαφρό ελάττωμα ως προς το σχήμα,  - μικρό τμήμα του οποίου ο χρωματισμός τείνει προς το άσπρο.  Μπορούν να είναι λιγότερο ομοιόμορφες ως προς το μέγεθος.  Πρέπει να είναι σχεδόν απαλλαγμένες από σκόνη.  iii) Κατηγορία ΙΙ  Η κατηγορία αυτή περιλαμβάνει τις φράουλες οι οποίες δεν μπορούν να καταταγούν στις ανώτερες κατηγορίες, αλλά ανταποκρίνονται στα ελάχιστα χαρακτηριστικά που καθορίζονται παρακάτω.  Μπορούν ωστόσο να παρουσιάζουν:  - ελαττώματα ως προς το σχήμα, υπό τον όρο ότι τα φρούτα διατηρούν τα χαρακτηριστικά της ποικιλίας,  - τμήμα του οποίου το χρώμα τείνει προς το άσπρο, που δεν πρέπει να υπερβαίνει το 1/3 της επιφάνειας του φρούτου,  - ελαφρούς μώλωπες οι οποίοι δεν ενδέχεται να εξελιχθούν,  - ίχνη χρώματος.  iv) Κατηγορία ΙΙΙ (1)  Η κατηγορία αυτή περιλαμβάνει τις φράουλες οι οποίες δεν μπορούν να καταταγούν στις ανώτερες κατηγορίες, αλλά ανταποκρίνονται στα ελάχιστα χαρακτηριστικά που προβλέπονται για την κατηγορία ΙΙ.  Μπορούν ωστόσο να παρουσιάζουν:  - ελαφρούς μώλωπες,  - τμήματα των οποίων το χρώμα τείνει προς το άσπρο ή το πράσινο, το σύνολο των οποίων δεν πρέπει να υπερβαίνει το 1/3 της επιφανέιας του φρούτου,  - ίχνη χρώματος, υπό τον όρο ότι δεν αλλοιώνουν σημαντικά την εξωτερική εμφάνιση.  Στην κατηγορία αυτή περιλαμβάνονται επίσης οι φράουλες που δεν έχουν κάλυκα, αρκεί να μην έχουν υποστεί καμία ζημία. Οι φράουλες αυτές πρέπει να συσκευάζονται χωριστά.  ΙΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΟ ΜΕΓΕΘΟΣ  Το μέγεθος καθορίζεται από τη μέγιστη διάμετρο της ισημερινής τομής. Οι φράουλες πρέπει να έχουν το εξής ελάχιστο μέγεθος:  - κατηγορία «Extra»: 25 mm,  - κατηγορία Ι και ΙΙ: 18 mm,  - κατηγορία ΙΙΙ: 15 mm.  Για τις αγριοφράουλες δεν υπάρχει όριο ελαχίστου μεγέθους.  IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ  Επιτρέπονται όρια ανοχής όσον αφορά την ποιότητα και το μέγεθος κάθε δέματος εμπορευμάτων, για τα προϊόντα που δεν πληρούν τις προϋποθέσεις της κατηγορίας στην οποία δηλώνεται ότι ανήκουν.  Α. Όρια ανοχής όσον αφορά την ποιότητα  i) Κατηγορία «Extra»  5 % του αριθμού ή του βάρους των φράουλων που δεν ανταποκρίνονται στα χαρακτηριστικά της κατηγορίας αυτής, αλλά ανταποκρίνονται στα χαρακτηριστικά της κατηγορίας Ι ή περιλαμβάνονται κατ' εξαίρεση στα όρια ανοχής αυτής της κατηγορίας. Στα πλαίσια αυτών των ορίων ανοχής τα χαλασμένα φρούτα περιορίζονται σε 2 %.  ii) Κατηγορία Ι  10 % του αριθμού ή του βάρους των φράουλων που δεν ανταποκρίνονται στα χαρακτηριστικά της κατηγορίας αυτής, αλλά ανταποκρίνονται στα χαρακτηριστικά της κατηγορίας ΙΙ ή περιλαμβάνονται, κατ' εξαίρεση στα όρια ανοχής αυτής της κατηγορίας. Στα πλαίσια αυτών των ορίων ανοχής, τα χαλασμένα φρούτα περιορίζονται σε 2 %.  iii) Κατηγορία ΙΙ  10 % του αριθμού ή του βάρους των φράουλων που δεν ανταποκρίνονται στα χαρακτηριστικά της κατηγορίας αυτής, ούτε στα ελάχιστα χαρακτηριστικά, με εξαίρεση ωστόσο τα φρούτα που είναι φανερό ότι έχουν σαπίσει, παρουσιάζουν μώλωπες ή έχουν αλλοιωθεί σε βαθμό που να είναι ακατάλληλα για κατανάλωση. Στα πλαίσια αυτών των ορίων ανοχής, τα χαλασμένα φρούτα περιορίζονται σε 2 %.  iv) Κατηγορία ΙΙΙ  15 % του βάρους ή του αριθμού των φράουλων που δεν ανταποκρίνονται στα χαρακτηριστικά αυτής της κατηγορίας ούτε στα ελάχιστα χαρακτηριστικά, με εξαίρεση ωστόσο τα φρούτα που είναι φανερό ότι έχουν σαπίσει, παρουσιάζουν μώλωπες ή έχουν αλλοιωθεί σε βαθμό που να είναι ακατάλληλα για κατανάλωση. Στα πλαίσια αυτών των ορίων ανοχής, τα χαλασμένα φρούτα περιορίζονται σε 4 %.  10 % του αριθμού ή του βάρους των φράουλων:  - δίχως κάλυκα για όσα φρούτα συσκευάζονται με το κοτσάνι και τον κάλυκά τους,  - με τον κάλυκά τους για όσα φρούτα συσκευάζονται χωρίς κοτσάνι και χωρίς κάλυκα.  Β. Όρια ανοχής όσον αφορά το μέγεθος  Για όλες τις κατηγορίες: 10 % του βάρους ή του αριθμού των φράουλων που ανταποκρίνονται στο κατώτατο όριο μεγέθους που απαιτείται.  V. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ  Α. Ομοιογένεια  Το περιεχόμενο κάθε δέματος πρέπει να είναι ομοιγενές και να περιέχει μόνο φράουλες της ίδιας καταγωγής, ποικιλίας και ποιότητας.  Όσον αφορά τις φράουλες της κατηγορίας ΙΙΙ, ομοιογένεια μπορεί να περιορισθεί στην καταγωγή.  Το εμφανές τμήμα του περιεχομένου του δέματος πρέπει να είναι αντιπροσωπευτικό του συνόλου.  Β. Συσκευασία  Οι φράουλες πρέπει να συσκευάζονται κατά τέτοιο τρόπο ώστε να εξασφαλίζεται η κατάλληλη προστασία του προϊόντος.  Τα υλικά που χρησιμοποιούνται στο εσωτερικό του δέματος πρέπει να είναι καινούρια, καθαρά και από ύλη που να μην προκαλεί στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών, και ιδίως χαρτιών ή σημάτων που περιέχουν εμπορικές ενδείξεις επιτρέπεται, με την προϋπόθεση ότι η εκτύπωση ή η επίθεση της ετικέτας έχει γίνει με μελάνη ή με κόλλα που δεν είναι τοξικά.  Τα φρούτα της κατηγορίας «Extra» πρέπει να έχουν ιδιαίτερα προσεγμένη συσκευασία.  Τα δέματα δεν πρέπει να περιέχουν ξένα σώματα.  VI. ΔΙΑΤΑΞΕΙΣ ΜΕ ΤΗ ΣΗΜΑΝΣΗ  Κάθε δέμα πρέπει να φέρει τις ακόλουθες ενδείξεις, γραμμένες με γράμματα ευανάγνωστα και συγκεντρωμένα όλα στη μια πλευρά, ανεξίτηλα και ορατά απ' έξω:  Α. Αναγνώριση  1.2 // Συσκευαστής  ή/και  αποστολέας   // Όνομα και διεύθυνση ή αναγνωριστικό σύμβολο που έχει δοθεί ή αναγνωρισθεί από επίσημη υπηρεσία.  Β. Φύση του προϊόντος  - «Φράουλες» αν το προϊόν δεν φαίνεται απ' έξω,  - όνομα την ποικιλίας (προαιρετικό).  Γ. Καταγωγή του προϊόντος  Χώρα καταγωγής και, ενδεχομένως, περιοχή παραγωγής, είτε εθνική, περιφερειακή ή τοπική ονομασία.  Δ. Εμπορικά χαρακτηριστικά  Κατηγορία.  Ε. Επίσημο σήμα ελέγχου (προαιρετικό).  (1) Οι απαιτήσεις ομοιομορφίας για την κατηγορία «Extra» είναι λιγότερο αυστηρές όταν πρόκειται για αγριοφράουλες.  (1) Σύμφωνα με το άρθρο 2 παράγραφος 1 του κανονισμού (ΕΟΚ) αριθ. 1035/72, πρόκειται για συμπληρωματική κατηγορία. Η κατάταξη σ' αυτή την κατηγορία ποιότητας ή σε ορισμένες υποδιαιρέσεις της, καθορίζεται από μία απόφαση, η οποία ελήφθη βάσει του άρθρου 4 παράγραφος 1 του ίδιου κανονισμού.